钦定古今图书集成/明伦汇编/闺媛典/第345卷 > 《妒女祠铭》唐·李𬤇
## 钦定古今图书集成/明伦汇编/闺媛典/第345卷 > 《妒女祠铭》唐·李𬤇

昔介之推同文公出国，有割股之恩，后文公求之，乃
隐于绵山，遂自焚死，因号寒食。而后人于此日，不敢
举火。其妹于冬至之后，日积一薪，烈火焚之，以易其
俗。兄则禁火以示诚，妹则焚柴以见志，故谓之“妒神。”
唐大历十三年，游击将军、上柱国李𬤇撰并《序》。其铭
曰：凡有异行，宗之曰神。匪害于物，实利于人。兄则禁
火，妹乃积薪。共为佳节，在乎芳春。今古千龄，方圆百
里。德音无斁，蒸尝不已。祭具珍羞，服先锦绮。所求必
应，高山仰止。将军塞下，细柳营边。晴开朝镜，雾杂炉
烟。神理昭昭，灵草芊芊。纪诸令范，光武承天。井陉西
南，太原东北。妒神之水，澹为黛色。跳波喷浪，如有可
则。古往今来，源流不忒。兴云致雨，侔“造化力。颙颙卬
卬，象君之德。或祈或祷，永无休息。神之歆之，福善宁
极。”